text: Hopkins torna en el circuit de Imola - Motoplastic PUIG Hopkins torna en el circuit de Imola Team Suzuki Press Office - March 26. Al pilot de l'equip Crescent Fixi Suzuki,Hopkins se li ha donat l'alta per la seva cirurgià de la mà als Estats Units i s'unirà al seu company d'equip Leon Camier per a la segona ronda aquest cap de setmana del Campionat del Món de Superbikes a Imola a Itàlia. Hopkins, que es va fracturar la mà durant la primera prova de l'equip a Phillip Island a Austràlia el mes passat i es va perdre el partit de la temporada allà, va volar al Regne Unit en el cap de setmana per unir-se a l'equip i preparar-se per el seu debut en la temporada en el 21 # Yoshimura potència GSX -R1000. "Estic molt content d'aconseguir l'alta i no puc esperar a arribar a la moto de nou. Que m'havien donat instruccions estrictes de no fer res a cavall d'aquesta setmana, que ha estat una mica frustrant, però m'he ocupat el meu temps bé amb encanteris de fisioteràpia, de formació i nombroses a la cambra hiperbàrica. Tot això m'ha ajudat a recuperar-se ràpidament i no tinc cap dubte que vaig a estar tan en forma com pot ser en Imola. "Ha estat molt ocupat recentment. Dimarts, jo era a la cambra hiperbàrica i després es van dirigir tres hores cadascuna manera de veure el meu metge de nutrició a Palm Springs. Abans que realment han estat posant en les hores en la meva bicicleta de muntanya i també a la màquines de cardio al gimnàs. "Estic molt content amb la meva mà, el bé que ha estat sanant;. I el rang de moviment que tinc Quan em va veure el metge el dimecres, em va dir que l'os es va curar completament i tot estava bé i em poso podria muntar de nou. Tenia l'esperança d'aconseguir en la meva bici de la brutícia abans de partir cap al Regne Unit, però acabo de vendre casa meva i hi ha un munt de coses per solucionar, però vaig a tractar d'encaixar en un passeig d'alguna manera abans de Imola. Estic molt ganes de posar-se al dia amb tothom a la Mitja Lluna Roja Fixi Suzuki i tornar a la pista. ho he trobat a faltar, però em sento preparat i amb moltes ganes d'anar. " "Sembla molt temps des Phillip Island, així que estic amb moltes ganes de Imola i estar de tornada en pista de nou. L'última vegada que va córrer a Imola, vaig acabar al podi i això és un record que m'agradaria repetir. Estic content amb el xassís i la base de set-up que es troben a Austràlia, així que tractarem d'aprofitar que en la primera sessió d'entrenaments i seguir millorant. La primera carrera de l'any sempre és una mica difícil, però ens sentim van sortir amb un munt de bons comentaris i la informació i la utilitzarem per fer la Mitja Lluna Fixi Suzuki millor. He estat entrenant molt últimament, fent un munt de ciclisme i se senten en molt bona forma. Ara, l'únic que vull és tornar a la moto i començar a córrer de nou. " "Des Phillip Island, hem estat abocant sobre totes les dades i treballar en la millora de la bicicleta Lleó va ser molt content amb el xassís i la base de set-up, pel que hem estat buscant en altres coses - .. Incloent la millora de desgast dels pneumàtics de Joan el cap d'equip Lez va passar algun temps a Yoshimura Japó després de Phillip Island, compartint algunes dades i idees per millorar la Mitja Lluna GSX-R1000. Ells van trobar un parell d'àrees en les que es poden fer millores i la pràctica per primer cop a Imola ens donarà l'oportunitat de veure com aquestes idees que la sensació de moto. "Òbviament tots estem encantats de tenir a John de nou amb nosaltres i li dóna a tot l'equip un impuls. Del que el seu metge li diu, la mà ha de ser més o menys amb tota la seva força. M'agradaria que Joan prengui el primer dia més o menys constant a Imola, s'acumulen a poc a poc i en forma com la raça aviat com pugui, sense cap tipus d'estrès. Tinc moltes ganes de Imola i un cap de setmana positiu, amb resultats bons i sòlids ".


source: CulturaX

text: Blog - Difoprint Plegadora Heidelberg Stahlfolder TI-52 juliol,2019 Per continuar millorant i diversificant el servei a altres sectors, Difoprint ha incorporat la plegadora Heidelberg Stahlfolder Ti 52. Cobreix una amplia gamma de tipus de plegat amb la màxima fiabilitat i realitza treballs exigents amb plegats complexes. És la solució per treballs de plegat, volants, fulletons publicitaris, plegats inusuals... garantint la màxima versatilitat i productivitat. A més, és una plegadora ràpida i disposa d'un sistema de control digital d'última tecnologia. Certificat de la marca Ben fet! setembre,2018 Ben fet! Qualitat d'aquí és una marca que certifica l'origen i la traçabilitat dels productes i serveis catalans i en promociona el consum tant en l'àmbit nacional com internacional. Certifica que els productes i els serveis que s'ofereixen son referents de qualitat. Campanya de Participació i Mecenatge d'Althaia Difoprint participa com a empresa en accions que ajuden al desenvolupament econòmic i social amb una participació voluntària i oberta i un interès i preocupació social. Hem col·laborat en la campanya de Participació i Mecenatge d'Althaia per a la contrucció del nou Hospital d'Oncologia i Hematologia de la Fundació. Màquina d'impressió digital Versafire CP La darrera incorporació és la màquina d'impressió digital Versafire CP de Ricoh que amb la seva espectacular qualitat arriba a un nivell molt alt en eficiència, fiabilitat i rendibilitat. Consta d'una innovadora tecnologia làser, imprimeix imatges molt nítides i d'alta resolució. Està dissenyada per a grans formats de paper i produeix materials publicitaris de primera categoria. La Versafire CP de Ricoh permet una alta velocitat de treball i una precisa qualitat d'impressió. Obtenció del Registre Sanitari El Registre Sanitari és una eina per créixer en el mercat, ens permet oferir els nostres serveis a empreses dins del sector alimentari que requereixen d'aquest registre per comercialitzar els seus productes. L'obtenció d'aquest registre certifica que, els materials que fabriquem destinats a estar en contacte amb productes alimentaris garanteixen el seu ús i consum exigit pel Departament de Sanitat de la Generalitat de Catalunya i el Ministeri de Sanitat del Govern Espanyol. Aquest dóna certesa al consumidor sobre la qualitat i innocuïtat dels productes garantint-ne el seu consum. Noves incorporacions Graphispag 2017 Difoprint ha incorporat recentment a Graphispag la troqueladora automàtica i fendidora MY 800-E i la laminadora SW-560, maquinària que complementa el servei integral d'impressió, oferint més rapidesa i millor control de qualitat dels acabats. Troqueladora automàtica i fendidora MY 800-E Maquinària d'alta tecnologia que ens permet optimitzar el procés de producció per la seva precisió i ràpida velocitat de troquelatge. Adequada per treballar amb fulles i cartró. Pot troquelar i fendir caixes de paper, paper ondulat i paper de marques registrades per empreses d'envasos. La seva alta tecnologia permet realitzar un procés automàtic de troquelat des del subministre de les fulles fins la sortida. Laminadora automàtica SW-560 La laminadora SW-560 es caracteritza pel seu modern disseny, estructura compacta, ràpida velocitat de laminació, arribant a 60 metres per minut. La màquina realitza en un sol pas el subministrament, la superposició, el laminat, el tall i l'entrega. Novetats: Guillotina Polar 115 MOHR Les guillotines Polar són líders mundials de mercat en quan es tracte d'invertir en seguretat i automatització dels processos de treball. La Polar 115 MOHR és la guillotina ràpida més venuda per formats de fins 65 x 92cm. Té un elevat rendiment, fàcil ús, amb pantalla tàctil i teclat integrat, disseny robust i compacte. Porta elevador de pila, vibradora automàtica i sistemes de càrrega i descàrrega. Incorporació de la guillotina Polar115 MOHR que complementa les altres dues guillotines Polar de diferent format i que ens permet agilitzar el procés de producció i acabat amb molta qualitat.


text: Aleksandr Tormàssov - Viquipèdia, l'enciclopèdia lliure 11 agost 1752 (Julià) 25 novembre 1819 (Julià) (67 anys) Alcalde de Moscou Guerres Napoleòniques, Battle of Racławice , Battle of Kobrin , Battle of Gorodechno , Battle of Tarutino , Battle of Maloyaroslavets , Battle of Vyazma i Battle of Krasnoi El comte Aleksandr Petróvitx Tormàssov (en rus: Александр Петрович Тормасов - 11 d'agost de 1752 - 13 de novembre de 1819) fou un prominent general de cavalleria rus durant les Guerres Napoleòniques. 2 Temps com a general 3 Temps com a governador i comandant 4 Carrera posterior i darrers anys Aleksandr Tormàssov descendia d'una antiga família noble. A l'edat de deu anys, va entrar en servei a la Cort Imperial com a patge i, a continuació, amb 20 anys, en 1772 es va iniciar el servei militar com a tinent en el regiment d'infanteria de Viatka. Al cap d'unes setmanes es va unir a l'equip de Iàkov Bruce com a ajudant de camp. Tres anys més tard Tormàssov formava i dirigia el regiment de caçadors de Finlàndia amb el rang de tinent coronel. En 1782 el príncep Potiomkin li va encarregar una operació a Crimea. Després d'axiò Tormàsssov va comandar els Hússars Dolmatski, sobre la base dels quals va formar i va liderar el regiment alexandría de cavalleria lleugera amb el rang de coronel. Temps com a general[modifica] En 1788-1791 va participar en la Guerra russoturca, i serví al Setge d'Otxàkov i fent batudes al riu Danubi. Fou ascendit a Major General el 21 de març de 1791. Va comandar la cavalleria del flanc esquerre a la Batalla de Măcin, per la qual va rebre l'Ordee de Sant Jordi tercera classe. En 1792 i 1794 va servir amb èxit contra la Confederació de Polònia i Lituània durant la Guerra russopolonesa de 1792 i a la Insurrecció de Kościuszko, dirigint una columna sota les ordres de Suvórov en l'assalt a Praga. Igual que molts altres generals d'aquesta època, fou destituït per l'emperador Pau I l'11 de juliol de 1799 i va ser empresonat a la fortalesa Dünamünde durant diversos mesos. El 16 de novembre 1800 va ser restaurat en el seu càrrec a l'Exèrcit. El 15 de setembre de 1801, el dia de la coronació del nou emperador Alexandre I va ser ascendit a general de cavalleria. Més tard va ocupar un càrrec administratiu fins al 1803. Temps com a governador i comandant[modifica] Des del 1803 Tormàssov serví com a governador de Kíev, Minsk i des de 1807 a Riga. Entre 1809 i 1811 exercí com a virrei de Geòrgia i com a comandant en cap del Caucas. Després que comencés la invasió francesa Rússia, Tormàssov va convertir en el Comandant en Cap dels 40.000 homes del Tercer Exèrcit de Reserva d'Observació el 27 març de 1812.[1] Avançant cap al nord contra Jean Reynier a mitjans de juliol, va aclaparar la brigada saxona de Klengel el 27 de juliol a Kobrin, la qual cosa marcà la primera victòria de Rússia en la campanya. Tormàssov va rebre l'Orde de Sant Jordi de segona classe per això. Fou derrotat al seu torn per Reynier i Schwarzenberg a Gorodetxno (actual Garadetxna a Bielorússia). L'1 d'agost les tropes russes es van retirar primer a Kobrin, i després a Lutsk, per connectar amb l'exèrcit del Danubi, que marxava a Rússia després de la pau de Bucarest amb la Porta Otomana. Al setembre, es va unir a l'exèrcit i fou obligat a retirar-se precipitadament per Schwarzenberg a Brest. Aviat el comandament dels exèrcits units fou transferit a Pàvel Txitxàgov i Tormàssov fou cridat de nou al quarter general on s'encarregà del control intern de les tropes i de la seva organització. Tormàssov va participar en les batalles de Maloiaroslàvets, Viazma i Krasnim, i amb el gruix de l'exèrcit va travessar la frontera de l'imperi el desembre de 1812. Quan Kutúzov caigué malalt, va romandre a Buntslau, i Tormàssov va prendre temporalment la comandància en cap cap de l'exèrcit, càrrec en què va romandre després de la mort d'aquell. El 1813 va dirigir l'exèrcit rus a la Batalla de Lützen, però després va renunciar a causa de problemes de salut. Carrera posterior i darrers anys[modifica] Després de deixar el servei militar es va convertir en membre del Consell d'Estat. El 30 agost de 1814 va succeir el comte Fiódor Rostoptxín com a governador general de la Gubèrnia de Moscou. Dos anys més tard va rebre un títol comtal pels seus esforços en la reconstrucció de la ciutat. Després de la seva mort a Moscou el 13 de novembre de 1819, va ser enterrat en el Monestir de Donskoi. L'únic fill de Tormàssov va morir el 1839 i per tant aquesta família es va extingir.[2] Aquest article inclou contingut de domini públic derivat del Diccionari Biogràfic de Rússia, 1896-1918. Diccionari dels generals russos (rus) ↑ Fremont-Barnes, Gregory. The encyclopedia of the French revolutionary and Napoleonic Wars: a political, social, and military history. ABC-CLIO, 2006, p. 991. ISBN 9781851096466. ↑ Alexander Mikaberidze, The Russian Officer Corps in the Revolutionary and Napoleonic Wars, 1792-1815, New York: Savas Beatie, 2005, pp. 401-2


text: dilluns, 14 de gener de 2019 00:00 BD L'Ajuntament de Banyeres de Mariola anima al veïnat a col·laborar de manera més extensa i compromesa en la recollida selectiva de fem degut a l'exigència de la normativa europea i estatal que marquen el pròxim any 2020 per fer «de forma correcta la recollida selectiva del reciclatge i la fracció orgànica biodegradable», segons s'expressa en una comunicació de l'Alcalde al tot el veïnat amb motiu de la passada celebració nadalenca. A banda de demanar la conscienciació popular perquè es cuide més la neteja del poble «perquè puguem gaudir d'una bona imatge del nostre municipi sense olors, més humà, més ecològic i més amable», Josep Sempere recorda als veïns que «la Unió Europea amb la Directiva 2008/98 CE, de novembre de 2008, i el Pla Estatal Marc de Gestió de Residus, el qual que estableix que «per a l'any 2020, almenys el 50% del conjunt dels residus domèstics ha de destinar-se a la preparació per a la reutilització i el reciclatge», pel que es demana una «major implicació» de veïns i veïnes. Per la seua part, l'Ajuntament anirà informant de tot el procés final d'implantació. En aquest sentit, cal recordar que l'Ajuntament de Banyeres de Mariola forma part de l'Associació Valenciana de Municipis a favor de la Recollida Selectiva 'Porta a Porta'. Inicialment, l'associació va ser constituïda pels municipis d'Orba, on es desenvolupa una campanya model de recollida selectiva, Rafal, Banyeres de Mariola, Aiora, El Verger, Saix, Dolores, Bocairent, Sueca, Monóver, l'Atzúbia, l'Alcúdia de Crespins, Xàbia, Villena, Asp i Pedreguer que van suscriure l'acord voluntari. divendres, 11 de gener de 2019 16:46 Redacció BD Les comarques de l'Alcoià, El Comtat i la Foia de Castalla han registrat el divendres 11 de gener de manera generalitzada temperatures per baix dels zero graus. La mínima s'ha recollit en l'alberg d'Ull de Canals, amb vuit graus negatius, mentre que en la població s'han registrat -5,9°C. També són destacables els cinc sota zero d'Onil, els quatre negatius d'Alcoi o Gaianes i els tres també per davall de zero d'Ibi, Penàguila o Beniarrés. Segons dades facilitades per l'Agència Estatal de Meteorologia (Aemet) i l'Associació Valenciana de Meteorologia (Avamet), les mínimes destacables registrades en la jornada han estat les de Bocairent, amb -12,9°C en la Rambla de Mariola i -9,2°C en el Càmping Mariola; Vistabella, amb -11,1°C; Villena (La Laguna) -10,7°C; Requena -10,6°C en la Finca de Sant Blas i -9,8°C en Casas del Río; Aiora (Sant Benito) -10,3°C; Ademús -9,2°C; el Pinós -8,6°C; Fontanars dels Alforins -8,4 °C; Xiva -8,2°C; Jalance -7,8°C; Vilafranca -6,6°C; Fredes -5,9°C i a continuació ja Banyeres de Mariola en el nucli urbà, amb els -5,9°C ressenyats. dimecres, 7 de novembre de 2018 00:00 BD L'Ajuntament de Banyeres de Mariola ha adquirit un vehicle elèctric per a l'ús del personal que treballa en l'atenció domiciliària dels Serveis Socials municipals. Es tracta del primer cotxe d'aquestes característiques que es posa en servei a l'Ajuntament. La inversió ha estat de 27.260 euros i compta amb una subvenció de 6.000 euros de l'Institut Valencià de Competitivitat Empresarial (IVACE), que depén de la Conselleria d'Economia Sostenible, Sectors Productius, Comerç i Treball. L'objectiu de la compra és substituir el model actual de mobilitat per un altre sostenible que evite el consum dels derivats del petroli.


text: La Vie en Rose, nova col·lecció elegant i sofisticada A La Mallorquina presentem una tardor relaxada, romàntica i molt natural. Les noves col·leccions per a la pròxima tardor-hivern porten colors suaus com el rosa en la seva versió més soft i tons terra amb estètiques naturals i espirituals. La col·lecció LA VIE EN ROSE, amb els seus productes de cuina, llit, bany i decoració, ha estat inspirada en una gamma cromàtica de rosa, gris, terra i blau-verdós. Elegància i sofisticació són les característiques principals d'aquesta col·lecció que s'aconsegueix amb la combinació de colors i estampats de tons rosacis en la seva versió més soft combinats amb tons més sobris com el gris. Els blaus i els verds empolsats ens ajuden a aconseguir ambients més suaus, oferint estades alegres i familiars i sobretot, a crear un ambient distès i sense preocupacions. En la col·lecció destaquen les fundes nòrdiques ratllades en colors suaus, flors romàntiques o bàsics minimalistes en tons terra, seguint una línia moderna alhora que funcional. AYSEL, disponible en joc de llençols i funda nòrdica, destaca per les seves ratlles multicolor. En canvi, ELGA, també disponible en joc de tres peces de funda nòrdica i llençols, té un estampat floral en fons gris que contrasta amb la baixera en color malva. El joc de funda nòrdica de tots dos models és reversible, per la qual cosa podem variar el disseny del nostre llit sempre que vulguem. Per a la tardor-hivern 2019 els edredons i mantes en tons cru i sorra són tendència. AWAN, en teixit de Jacquard, és un edredó de 200 grams en to cru disponible en diverses mides que combina a la perfecció amb els tons de la temporada: roses i liles. En La Mallorquina disposem d'una gran varietat de mantes en diferents teixits i acabats: cotó, efecte vellut, etc. Per cobrir tant llits o sofàs, els plaids són una bona opció. Els models SHAE i HAKON són confortables i càlids. Si a més afegim uns coixins atrevits que trenquin amb la sobrietat d'un sofà monocolor, tindrem un ambient sofisticat i acollidor. Tria la gamma geomètrica amb colors mostassa, blava o blanc si ets més atrevit; o la gamma en acabat vellutat amb estampat floral metal·litzat si ets més romàntic. Com ens agrada gaudir amb els amics d'un bon menjar! La taula s'omple d'estampats de fruites i fulles de tardor en tons violetes i rosats. El model FIGUES està ple de color i alegria. Davantals, camins de taula, paneras, estovalles i tot el que necessites per a què ni la teva taula ni la teva cuina siguin avorrides. El model AURA està dissenyat en tons més relaxats: ratlles i flors en negre combinades amb rosa i verd claret. Quin model t'agrada més?


text: Un moment de la presentació a Barcelona El projecte es va presentar a la 4a Jornada '10x10 Càpsules d'Innovació Social', celebrada al CosmoCaixa El passat divendres 18 de març l'auditori del CosmoCaixa de Barcelona va acollir la 4a Jornada "10x10' Càpsules d'Innovació Social", on es van presentar els que havien estat seleccionats com els 10 millors projectes d'innovació social a Catalunya l'any 2015. La Jornada, que promou l'empresa d'acció social Sumar amb el suport del Departament de Treball, Afers Socials i Famílies, la Taula d'entitats del Tercer Sector Social de Catalunya, la Diputació de Girona i l'Obra Social "la Caixa", dóna visibilitat a diferents projectes d'innovació en l'àmbit dels serveis socials. Any rere any, diferents entitats i organismes comparteixen aquest espai matinal per presentar les seves experiències. Solucions i eines de millora per a alguns dels problemes actuals i futurs de la nostra societat. Creatives, innovadores, de petita o gran escala, que poden adaptar-se i ajustar-se en diferents àmbits i territoris. Nous projectes a conèixer, que pretenen ser una font d'inspiració per ajudar a resoldre els reptes socials emergents de la nostra societat. La jornada vol impulsar la reflexió per repensar i millorar els serveis socials, i suposa una aportació de coneixement innovador, tècnic i de gestió, a més de ser un punt de trobada de professionals dels serveis socials, un lloc on obtenir noves eines per fer front a la nova realitat social, i una oportunitat per difondre nous projectes d'innovació social. Arantza Rodríguez, coordinadora de projectes i treball en xarxa de serveis socials de l'Ajuntament de Vilanova i la Geltrú, acompanyada dels responsables de Càritas i de l'Economat, va exposar en 10 minuts els trets més significatius del projecte. Així, els assistents van conèixer l'origen de l'Economat, una idea que va començar fa dos anys amb la recerca d'iniciatives d'altres municipis que ja havien canviat el seu model de distribució de lots a servei de supermercat, amb la recerca de col·laboracions privades que permetessin implementar un servei millor, més ampli i més econòmic, i amb les reunions setmanals entre Càritas i Ajuntament com a ens colíders del projecte per idear el servei en totes les seves dimensions.


text: De conformitat amb el que es disposa en la Llei Orgànica 15/1999, de Protecció de Dades de Caràcter Personal (d'ara endavant, 'LOPD'), i tenint present el Reglament UE 679/2015 de Protecció de Dades, mitjançant l'acceptació de la present Política de privacitat l'Usuari (d'ara endavant, l'"Usuari") presta el seu consentiment informat, exprés, lliure i inequívoc perquè les dades personals recaptades a través del Lloc web tecnoshine.com (d'ara endavant, el "Lloc web") siguin inclosos en un fitxer titularitat de TecnoShine degudament inscrit davant l'Agència Espanyola de Protecció de Dades, i respecte del que es garanteix que han estat aplicades les mesures de seguretat, tant organitzatives com a tècniques, requerides pel Reial decret 1720/2007 (d'ara endavant, 'RLOPD'). L'Usuari garanteix que les dades personals facilitades a TecnoShine són certes i exactes, amb el que TecnoShine no es farà responsable de qualsevol incidència derivada de la inexactitud o falsedat de la informació proporcionada pels Usuaris. Les dades personals de l'Usuari o de tercers que siguin cedits per l'Usuari seran tractats per TecnoShine a través de Lloc web únicament per a les següents finalitats: TecnoShine no pot garantir l'absoluta invulnerabilitat dels sistemes, per tant, no assumeix cap responsabilitat pels danys i perjudicis derivats d'alteracions que tercers puguin causar en els sistemes informàtics, documents electrònics o fitxers. De conformitat amb el que es disposa en la LOPD, li informem que pot exercir els seus drets d'accés, rectificació, cancel·lació i oposició, sol·licitant-ho per escrit a través de qualsevol dels mitjans següents, adjuntant en tot caso una còpia de document acreditatiu de la seva identitat i concretant el dret o drets que desitja exercir, directament a TecnoShine a través del següent e-mail: info@tecnoshine.com. L'Usuari reconeix i accepta haver llegit i comprès la present Política de privacitat el contingut de la qual constitueix la totalitat de l'acord entre l'Usuari i TecnoShine pel que fa a l'ús i tractament de la seva informació personal dins del Lloc web. TecnoShine es reserva el dret d'actualitzar i realitzar canvis en la Política de privacitat fins i tot sense notificació prèvia a l'Usuari. Tals modificacions hauran de fer-se efectives al moment de la seva publicació en el Lloc web, on estaran disponible per a l'Usuari en tot moment. En aquest sentit, recomanem a l'Usuari consultar regularment el contingut de la Política de privacitat per estar al corrent de qualsevol modificació que afecti al processament de dades dins del Lloc web.


text: Els tonyinaires tornen a casa abans d'hora - 11/06/2010 » La Cala RTV Els tonyinaires tornen a casa abans d'hora 11 . Jun, 2010 a les 15:12 | 00:02:43 La matinada de dimecres 9 de juny les sis barques d'encerclament de la tonyina de l'Ametlla de Mar van tornar a casa des del calador balear després que dimarts al migdia acabessin de pescar la quota que tenien assignada. Han estat 19 dies de campanya en els que s'han albirat amb relativa facilitat els bancs de tonyina el que demostra que el Pla de Recuperació està donant bons resultats. Recordem que per a aquesta campanya la quota s'ha reduït en un 40% el que suposa que cada barca ha pescat 760 tones. Perquè es compleixi la normativa, totes les tonyineres, no només les de La Cala, portaven un observador certificat per l'Organisme Internacional per a la Conservació de la Tonyina Atlàntica (ICATT). Aquest observador homologat va ser una petició dels pescadors de l'Ametlla per regular la picaresca d'altres barques que no complien la normativa i ha suposat un cost a cada barca de 20.000 euros. També van aconseguir que es retallés la flota sobredimensionada d'altres països. Els pescadors es mostren satisfets per haver aconseguit arribar a la quota onze dies abans que es complís el termini d'un mes de pesca. Pere Vicenç Balfegó, patró de Tio Gel, ens explicava que "hem fet la quota que teníem assignada i hem tornat cap a casa. Van sortir la nit del 20 al 21 de maig i tenien un 40% menys de possibilitats però hem vist que el Pla de Recuperació ha estat positiu perquè ha estat relativament fàcil trobar bancs de tonyina dins de la complicació que suposa". Col·laboració amb la comunitat científica Ara seguiran treballant conjuntament amb la comunitat científica durant aquests onze mesos per saber com està l'estoc de la tonyina i en futur no gaire llunyà poder augmentar la quota de nou. Abans de marxar, lamentaven, però, que només fossin ells els que destinen diners a aquests estudis perquè arriba no tenen prou pressupost per fer-ho. Aquest mes també van sortir a a faenar pel calador mediterrani Turquia, Líbia, Croàcia, Grècia, Malta, Tunis, Itàlia, França, Marroc i Argèlia. Cada país anava a la zona del Mediterrani, oriental, occidental o central, que li era més propera. Prohibició del ministeri Pel que fa a la prohibició del Ministeri de Medi Ambient feta ahir de pescar tonyina en vista de les dades sobre les captures a les barques de La Cala, La Frau, Tio Gel, Leonardo Brull i Gepus, un portaveu de Grup Balfegó, propietari de les barques, ha manifestat que no els afecta perquè, en haver cobert la quota, les barques ja havien tornat a casa.


text: Feliz dia de tu muerte (Happy Death Day) | citizenjoel Christopher London és un director conegut per pel·lícules com Paranormal Activity:Los señalados (Paranormal Acitivy: The Marked Ones (2014) o Zombie Camp (Scouts Guide to the Zombie Apocalypse) (2015). Ara realitza aquest film que va ser número 1 en taquilla en els Estats Units. El director ha afirmat que el va atreure la noció d'una noia que s'havia quedat atrapada en el temps i havia de resoldre el seu propi assassinat. La pel·lícula comença quan Tree Gelman (Jessica Rothe) es desperta en una residència d'estudiants després d'una festa. És el dia del seu aniversari... i de la seva mort. Tree viurà i reviurà aquest dia fins que descobreixi qui és el seu assassí o assassina... La fotografia de Toby Oliver no aporta res de nou respecte a altres pel·lícules amb plantejaments similars. Tot i això, té alguns bons moments, sobretot en els últims minuts. Jessica Rothe com a protagonista és el gran descobriment del film. Ens va mostrant al llarg de la narració totes les capes del seu personatge: una primera, de superficial i una d'amagada, molt més sensible. El director va explicar en una entrevista que volia trencar una regla no escrita sobre les pel·lícules de terror: "La primera regla en la majoria de pel·lícules, i, especialment en les de terror, és: 'L'heroïna ha de ser agradable, ha de ser dolça. Ha de ser innocent'. I m'encanta que en aquesta sigui tot el contrari". El problema és que es passa a l'altre extrem, amb un personatge cínic i, a voltes, desagradable. Una història que ens repta a esforçar-nos per entendre les causes de l'actitud de les persones que ens envolten. Un film que podria haver tret més rendiment del potencial de la narració. Aquesta entrada s'ha publicat en Les meves crítiques i etiquetada amb aniversari, assassins, Billy Slaughter, Blaine Kern III, Cariella Smith, Charles Aitken, Christopher Landon, Donna Duplantier, família, Feliz dia de tu muerte, GiGi Erneta, Happy Death Day, Israel Broussard, Jason Bayle, Jessica Rothe, joves, Julia Holt, mort, Phi Vu, Rachel Matthews, repetició del mateix dia, Rob Mello, Ron M Patterson, Ruby Modine, Scott Lobdell, Tenea Intriago, terror, universitat. Afegiu a les adreces d'interès l'enllaç permanent.


text: Negre i dens Un dia complicat per a Maria Antònia Munar i llarg per als periodistes. L'expectació ahir era enorme i l'aldarull en alguns moments també ho fou Clara Giner | 18 març 2010 Dia negre per a Maria Antònia Munar. L'expresidenta del Parlament, de manera premonitòria, es presentà elegant i amb un vestit sobri d'aquest color als jutjats. A l'entrada de l'avinguda d'Alemanya l'esperava un grup de mitjans des de primera hora. Munar hi arribà amb temps, a les 09.45 h. La primera malifeta fou que el seu marit aparcà el BMW 4x4 platejat just davant la porta d'entrada. I clar, just baixar del vehicle, càmeres i fotògrafs s'hi llançaren per tal d'aconseguir la primera imatge de l'expresidenta. Sort del personal de seguretat -gràcies, Primo-, que anà a cercar-la i l'escortà a l'interior, malgrat l'emboscada periodística. Cal remarcar que aquest cop Munar no tenia un efectiu de la Policia Nacional esperant-la per protegir-ne l'entrada. N'hi havia a l'edifici, però no tants com en l'ocasió anterior, quan encara era aforada. Al carrer fins i tot se sentí alguna veu anònima que va fer referència amb sorna al ja famós "i d'aquí a Hollywood". Comentaris maliciosos també apunten que algú pogué ficar un peu dins l'ascensor on ella anava per tal que la porta no acabàs de tancar i quedàs encara més exposada. El clima, ahir carregat d'expectació, en moments determinats es va fer molt dens. Hi havia més periodistes i mitjans que mai, s'aproximaven a la cinquantena i molts no eren habituals. Així mateix, han arribat queixes dels magistrats pel comportament dels periodistes tant a l'entrada de Munar com per com van deixar "el campament" després d'un dia intens. Val a dir que la intensitat ahir era doble, perquè també declaraven Buils i Farrús per l'operació Voltor. És a dir, una altra vegada, anades i vingudes de càmeres i fotògrafs per les escales dels jutjats. El públic s'afegí a l'expectativa; fins i tot l'àvia d'una companya acudí a veure Munar amb tan mala sort que no ho aconseguí. Una vegada arribada a la tercera planta del jutjat, Munar hagué d'esperar més de mitja hora per entrar a declarar, ja que hi havia problemes informàtics. Els comentaris anaven in crescendo i fins i tot es feia broma sobre què faria el jutge Castro si passàs el mateix amb Matas. Va ser un dia llarg i dur. Munar entrà a declarar a les 10.30. Dues hores i quart després, es féu un breu recés de cinc minuts i Fiscalia inicià el seu interrogatori. La declaració acabà cap a les 14 hores, però el fiscal demanà mesures cautelars i tothom estava expectant. Finalment, el magistrat ajornà la decisió fins a les nou del capvespre, però les quantitats econòmiques de les fiances penal i civil que sol·licitava Carrau aixecaren polseguera. Poc abans de les tres, Munar, amb aire seriós, abandonà l'edifici. Diverses fonts assenyalaren que l'expresidenta s'emocionà al final de la sessió, però que tot i així es va mantenir ferma. A baix, al carrer, l'esperava el xofer, que de nou era el seu marit. El capvespre passà ràpid i els mitjans tornaren al jutjat, però a la porta de darrere. Munar aparegué acompanyada del seu misser, qui finalment aclarí la fiança penal a pagar. Al carrer hi era, amb el BMW, el seu marit.


text: Com ja t'hem dit anteriorment, el Batxillerat s'estructura en tres modalitats diferents. L'elecció que facis de la modalitat que vols cursar condicionarà la continuació dels estudis que vulguis fer, especialment si optes per anar a la universitat, ja que a l'hora d'encarar les PAU (Proves d'Accés a la Universitat, també conegut com Selectivitat), no totes les assignatures compten per igual. Si vols més informació sobre l'accés a la universitat i com afecten les assignatures del Batxillerat a aquest, consulta l'apartat dedicat a la Universitat i a la Selectivitat. Les modalitats del batxillerat són les següents: Com pots veure a l'esquema, les tres modalitats són: Ciències i Tecnologia, Arts i Humanitats i Ciències Socials. La modalitat d'Arts s'estructura en dues vies distintes, Arts plàstiques, imatge i disseny i Arts escèniques, música i dansa. Aquesta etapa té assignatures de tres tipus, assignatures comunes, assignatures de modalitat i assignatures optatives. Les matèries comunes són obligatòries per a tot l'alumnat i n'hi ha un total de 7 al primer curs i 5 al segon. En el cas de les altres matèries, a cada curs l'alumnat n'ha d'escollir tres de modalitat i una d'optativa. Si vols veure la distribució de totes les matèries del Batxillerat et recomanem que visitis el següent enllaç o et descarreguis el document que trobaràs més avall. http://weib.caib.es/Normativa/Curriculum_IB/educacio_batxillerat_.htm Distribució de les matèries al Batxillerat Matèries de Batxillerat.pdf A més de les opcions que t'hem presentat fins ara, també existeixen dues opcions més de cursar el batxillerat, ens referim al batxillerat nocturn i a distància. Per accedir a aquestes opcions cal complir unes circumstàncies concretes, per a més informació seguiu l'enllaç que hi ha a continuació: http://www.educacion.gob.es/educacion/que-estudiar-y-donde/bachillerato/a-distancia.html Potser també has sentit a parlar del Batxillerat Internacional, un programa que té una durada de dos anys i s'imparteix en tres idiomes: anglès, francès i espanyol. Tot i que a Espanya aquesta modalitat té l'equivalència al batxillerat ordinari, és bastant diferent. Pretén ser una formació internacional i de qualitat que s'organitza arreu del món. El Batxillerat Internacional fou fundat a Suïssa l'any 1968 amb l'objectiu de preparar per a la universitat a alumnes que presentarien mobilitat internacional. Es basa en un currículum diferent al batxillerat ordinari del nostre sistema, organitzat per assignatures de nivell superior i de nivell mitjà. Com ja hem dit abans al sistema educatiu espanyol aquesta formació té l'equivalència del nostre Batxillerat, per tant, permet l'accés a qualsevol universitat estatal (i també internacional), però amb la peculiaritat de què per accedir a les universitats espanyoles no cal superar la selectivitat. A Balears només s'imparteix aquest programa a l'IES Son Pacs i al centre privat Àgora Portals. Per informar-te millor sobre el Batxillerat Internacional, et deixem el següent enllaç:


text: L'Ajuntament adequa al camí de Solimar fins la Platja Llarga Inici TARRAGONA L'Ajuntament adequa al camí de Solimar fins la Platja Llarga Paral·lelament, també s'està treballant en la preservació dels hàbitats litorals de la Bassa Closa, les Salines i la Gran Duna. En aquest cas, l'actuació consisteix en eliminar espècies de flora exòtica invasora com el plomall de la Pampa (Cortaderia selloana) o la canya asiàtica (Arundo donax) que colonitzen aquests singulars espais de la costa tarragonina.


text: Instal·lació bàsica de rundeck a RedHat, amb apache com a proxy i mysql com a base de dades – Not So Frequently Asked Questions Fa temps vaig estar buscant algun programa tipus "control-m" que fos opensource però no vaig trobar aquest. Li donaré un cop d'ull un dia d'aquests!


text: Consulta per decidir el nom de l'equipament del casal d'avis i la sala de la 1a planta | Espai obert de consultes i participació ciutadana Consulta per escollir el nom del casal d'avis i la seva sala Vist l'escrutini, la Comissió de Nomenclatura de Vies Urbanes i Espais Públics acorda proposar al Ple del 20 de desembre les denominacions següents: • L'equipament municipal del casal d'avis passi dir-se Casal Serra de Galliners. • La sala de la 1a planta del Casal Serra de Galliners s'anomeni Sala Muriel Casals. Així, en aquest procés, es poden presentar propostes dels noms i decidir mitjançant votació popular les següents: Posar nom a l'espai del casal d'avis. Denominar la sala polivalent de la 1a planta d'aquest equipament. Es poden presentar com a màxim 2 propostes per cada modalitat: equipament i sala. Es prioritzaran les propostes de noms de persones que hagin destacat a la història de Catalunya per a la defensa dels seus drets i sobretot les següents: Promocionin del patrimoni humà i cultural local. Relacionin valors a les activitats i equipaments de l'entorn local. Generin vincle amb el poble. Promocionin dates i esdeveniments històrics del poble i de Catalunya. Quan les propostes facin referència a personalitats la proposta ha d'incloure els antecedents, les dades biogràfiques i la informació facilitada pels familiars o les institucions relacionades. En tot cas, es descartaran les que facin esment a persones vives o no es disposi del consentiment dels representants legals dels difunts. Qualsevol persona empadronada a Sant Quirze del Vallès que tingui 14 anys o més, fets abans del 20 de novembre de 2018. Del 6 al 18 de novembre ens pots presentar les teves propostes a través de diferents canals: Presencialment a l'Oficina d'Atenció Ciutadana de l'Ajuntament i Torre Julià, Centre Cívic Can Feliu i Canya Jove, Casal d'Avis, Biblioteca Municipal i Escola d'Adults. Podràs votar una de les propostes seleccionades de cada modalitat, a partir del 22 de novembre i fins al 3 de desembre, en aquest mateix espai web o presencialment als equipaments municipals habilitats.


text: Castelló inverteix 700.000 euros en accions per a fomentar la mobilitat elèctrica - Diari Millars, informació local en valencià. Castelló inverteix 700.000 euros en accions per a fomentar la mobilitat elèctrica El regidor Rafa Simó anuncia la instal·lació de quatre nous pals de recàrrega elèctrica, la renovació de la flota de vehicles municipals i la subvenció a la compra de bicicletes elèctriques. Simó ha anunciat la instal·lació de quatre nous pals de recàrrega elèctrica que suposaran una inversió de 100.000 euros. Un d'ells serà de 50 KW, un equip de càrrega ràpida que permet obtenir una autonomia de 300 quilòmetres per cada hora de càrrega i altres tres de 22 KW, que faciliten 150 quilòmetres d'autonomia per cada hora de càrrega. L'edil confia que esta millora contribuïsca a promoure tant un major ús privat dels vehicles elèctrics com un canvi en el sector del taxi i que puga apostar per l'adquisició de vehicles elèctrics o híbrids. "Esta renovació de la flota de vehicles també pot convertir-se en un model de referència per al sector privat i que aposte per una mobilitat elèctrica més eficient i sostenible", ha exposat l'edil. Ambdues accions són finançades dins de l'estratègia EDUSI Transforma Castelló, amb una inversió de 20,2 milions d'euros cofinançada al 50% per l'Ajuntament de Castelló i els fons europeus Feder.


text: Arxius de Gestió portuària - BA Advocats Equip mínim de busseig per a treballs menors en ports i dàrsenes esportives. by BA Advocats | febr. 18, 2021 | Gestió portuària L'1 de juliol de 2020 va entrar en vigor el Reial Decret 550/220, de 2 de juny pel qual es determinen les condicions de seguretat de les activitats de busseig. El RD 550/2020 introdueix la novetat que, en el supòsit de busseig professional en profunditats menors a... Valor comprovació amarres 2021 by BA Advocats | des. 23, 2020 | Gestió portuària Adjunten la relació dels valors de comprovació dels amarres per 2021. Adjunts: Valor comprovació amarres 2021... by BA Advocats | nov. 4, 2020 | Gestió portuària Per a comprovar el valor real dels béns en els impostos sobre transmissions patrimonials i actes jurídics documentats (ITPAJD) i sobre successions i donacions, les comunitats autònomes competents poden acudir, quan es tracta de béns immobles, a l'estimació per...


text: La Incidència Acumulada per coronavirus a la Safor se situa en 10,47 casos - Diari Serpis La Incidència Acumulada per coronavirus a la Safor se situa en 10,47 casos En l'actualització de dades que s'ha produït hui per part de la Conselleria de Sanitat es reflecteix encara la contenció de la pandèmia, ja que 30 pobles de la Safor es troben amb nivell de mínim risc de contagi. I són 27 poblacions les que tenen una incidència zero, destacant Bellreguard, Daimús, Vilallonga, Xeraco, La Font d'En Carrós i Simat. Gandia encara que es troba amb nivell de mínim risc amb una Incidència Acumulada de 20,12, però ha sofrit un lleuger augment, ja que estava en 13,41 casos. Oliva amb una incidència de 3,98 és la més baixa de les tres ciutats amb més població, i Tavernes se situa en 5,81 casos. El Real de Gandia és l'únic poble que amb una incidència acumulada de 40,63 no està al nivell de mínim risc de contagi com la resta de pobles de la Safor, però es troba al nivell de baix risc a l'estar entre 25 i 50 casos per cada 100.000 habitants en els últims 14 dies.


text: Tres olotines, entre els 150 morts en la tragèdia aèria dels Alps | NacióGarrotxa Tres olotines, entre els 150 morts en la tragèdia aèria dels Alps Tenien 33, 36 i 42 anys i al menys dues d'elles viatjaven a Düsseldorf per assistir a una important fira alimentària per Redacció NacióLaGarrotxa.cat, 24 de març de 2015 a les 18:45 | Zona de l'accident d'avió enmig dels Alps francesos. Foto: Europa Press Tres veïnes d'Olot han mort en l'accident que ha tingut lloc aquest migdia a Barcelonnette, a la regió de Provença-Alps-Costa Blava, segons ha confirmat NacióLaGarrotxa. Una de les víctimes tenia 33 anys i era llicenciada en Administració i Direcció d'Empreses. Estava casada amb el cap de gabinet del líder d'ERC, Oriol Junqueras. També ha perdut la vida una altra olotina llicenciada en ciències econòmiques que tenia 42 anys, que treballava a Banyoles. Les dues anaven a Düsseldorf en un viatge de les seves respectives empreses per assisistir a una fira alimentària que se celebrava a la ciutat alemanya. La tercera víctima, de 36 anys i amb arrels a Sant Jaume de Llierca, actualment vivia i treballava a Girona. L'avió portava 144 passatgers i sis tripulants, tots ells morts. L'aparell de la companyia de baix cost Germanwings havia sortit de l'aeroport de Barcelona-El Prat a les 10:01h i havia d'arribar a Düsseldorf a les 11:41h. A les 11:15 ha desaparegut dels radars i s'han activat totes les alarmes. Segons les primeres informacions, hi hauria al menys vuit víctimes de les comarques de Girona. La zona on s'ha estavellat l'avió, per causes que encara es desconeixen, és enmig dels Alps francesos en una zona de molt difícil accés. L'aeroport del Prat s'ha convertit en el centre d'atenció a les víctimes i demà els presidents Mas i Rajoy viatjaran fins al lloc del sinistre. El govern espanyol ha decretat tres dies de dol oficial a partir d'aquesta mitjanit i fins dissabte a les 00:00. Minut de silenci demà a Olot Demà, a les 12 del migdia, l'Ajuntament d'Olot ha convocat un minut de silenci davant de l'ajuntament i demana al màxim nombre de ciutadans que s'hi sumin, encara que sigui des del seu lloc de feina. A les vuit del matí, el ple es reunirà de manera extraordinària.


text: El TC demana al fiscal que actuï contra Forcadell per desobeir-lo - Diari de Girona El TC demana al fiscal que actuï contra Forcadell per desobeir-lo En el seu acte no dirimeix l'existència o no de responsabilitat penal, simplement denuncia els fets davant el fiscal madrid | efe 06.10.2016 | 18:47 El ple del Tribunal Constitucional ha aprovat avui per unanimitat denunciar davant el fiscal un possible delicte de desobediència per part de la presidenta del Parlament de Catalunya, Carme Forcadell, per no acatar les resolucions del tribunal. En el seu acte el Constitucional no dirimeix l'existència o no de responsabilitat penal, simplement denuncia els fets davant el fiscal, perquè aquest decideixi si correspon actuar. Literalment, diu que si el fiscal "ho troba pertinent, promogui l'exercici de les accions penals que consideri procedents". La deducció de testimoni penal, que fins ara mai no havia promogut el TC contra ningú, es dirigeix també contra, "en el seu cas, qualssevol altres persones" que hagin pogut incomplir amb el seu deure d'acatar les decisions del Constitucional. Això podria afectar altres parlamentaris o alts càrrecs catalans. El Constitucional va decidir l'1 d'agost passat per unanimitat suspendre la resolució del Parlament de Catalunya en què marcava el seu full de ruta cap a la independència. Li va donar 20 dies de termini a la presidenta de la Cambra, Carme Forcadell, perquè l'informés de la seva actuació abans d'una possible acció contra ella. Dies abans el Govern li havia demanat al Constitucional que remetés a la Fiscalia els fets perquè actués per un delicte de desobediència contra Forcadell. Aquesta és la petició que ha acceptat el TC ara, després d'escoltar les al·legacions de la presidenta. D'aquesta manera, el TC ha actuat la possible desobediència, però sense entrar a aplicar la reforma de la seva Llei Orgànica que va aprovar el PP per a casos com aquest. D'acord amb aquesta reforma, el TC podria haver suspès a Forcadell. No obstant això, els magistrats de l'alt tribunal no estan segurs que la citada reforma sigui constitucional i no han volgut legitimar-la per la via dels fets. Tenen pendent una sentència al respecte. De fet, en el seu acte el Constitucional es fa ressò que des del Parlament li han recordat que ha de resoldre el seu recurs contra la reforma. A aquest punt el TC respon que, més enllà de la modificació de la seva Llei Orgànica, és a dir, abans i després de la reforma recorreguda, "tots els poders públics estaven i estan obligats al compliment del que resolgui el Tribunal Constitucional". El TC "ja es trobava plenament facultat, abans de la reforma, per acordar específiques mesures executives" com la deducció de testimoni de particulars per depurar l'eventual responsabilitat penal en que poguessin incórrer les autoritats, funcionaris o càrrecs públics que incompleixin o desobeeixin els seus requeriments. "Aquest Tribunal -conclou- ha comptat sempre amb aquestes atribucions, amb independència que no s'hagi trobat fins a la data en la necessitat de recórrer a elles per assegurar el compliment de les seves resolucions". Sobre el fons de l'assumpte, és a dir, el que pot i no pot fer el parlament català, el TC recorda la seva doctrina, d'acord amb la qual el legislatiu català podria sotmetre a discussió "propostes que pretenguin modificar el fonament mateix de l'ordre constitucional", però només dins del "marc dels procediments de reforma de la Constitució". El Ple assenyala que "la legitimitat democràtica del Parlament de Catalunya no pot oposar-se a la primacia incondicional de la Constitució" i que l'autonomia parlamentària tampoc no pot "servir de pretext" perquè la Cambra autonòmica "arribi a arrogar-se la potestat de vulnerar l'ordre constitucional".


text: Els 69 del 'no' a Tiana - Retalls d'asfalt - Time Out Barcelona Els 69 del 'no' a Tiana dilluns, 14/12/2009 | Retalls Són les vuit passades. És l'hora H del dia D. Els representants de la comissió organitzadora de la Consulta del 13-D de Tiana s'apleguen al voltant d'una taula. És el moment de donar compte dels resultats. Hi ha emoció, cansament i un sentiment compartit que és rar i és car, el de ser protagonistes. 1.496 vots per la independència, 69 en contra, 27 en blanc, 1 de nul. M'agradaria dedicar aquest article als 69 de Tiana, als 69 que van votar no. Explico els meus arguments, pels que ja han aixecat la cella: A la 'catequística', seu principal de la consulta al municipi maresmenc, es van escoltar alguns (pocs, molt pocs) xiulets quan el portaveu de la comissió va repassar els vots negatius. Ben aviat van ser superats per un aplaudiment sincer. Bé, bé. Al capdavall, els que van votar que 'no' es van sentir interpel·lats en l'enunciat "està d'acord que la nació catalana esdevingui un estat de dret, independent, democràtic i social, integrat en la UE?". Van dir que no a la independència de Catalunya, d'acord; però en anar a votar es van reconèixer en un país que es vol autodeterminar, en un país que vol decidir per ell mateix, vaja. Els aplaudiments eren ben pertinents, per tant. Al capdavall, l'important del 13D no és tant el resultat concret de la consulta com la invitació a respondre a la pregunta: com t'imagines el teu país? Els 69 de Tiana se l'imaginen dins d'Espanya, però se l'imaginen com una unitat sobirana. Sobirana pel 'no', sobirana pel 'sí'. No es tracta tan de convèncer de la conveniència de la independència –això, crec, serà la conseqüència de tot plegat– com de compartir i ampliar l'espai de debat sobre el país i el seu futur. Això vol dir que hem d'anar a buscar els 'no'? Naturalment. De fet, la pregunta és una altra: ens podem permetre fer veure que no hi són? El miratge és llaminer, però no ens serveix. El debat sobre el dret a decidir ha d'arribar als no convençuts, i, a l'àrea metropolitana, no estic segur que, en un futur immediat, la forma més eficaç sigui fer-ho amb una papereta de vot on tota veu esdevé un 'sí' o un 'no'. Com podem ampliar la base del debat –llegiu: la base del país– des de Badalona o altres ciutats del cinturó metropolità? Organitzant una consulta a correcuita en un any d'eleccions i enmig de la divisió dels propis promotors? Ai, crec que no. A Badalona –arreu del país, de fet; però a Badalona i altres ciutats metropolitanes especialment– la 'lluita' ha de ser la 'conversa'. És a dir: cal abordar el diàleg pendent amb les diferents ciutats dins la ciutat amb vista a construir conjuntament una idea de país de tots. El repte és enorme, i irrenunciable. Com ho podem fer? M'agradaria discutir d'això mateix, a partir d'avui. Tanmateix, aquest és un debat potentíssim i d'una gran complexitat (més i tot que l'organització d'una consulta puntual). Per sort, tenim espais on articular aquesta discussió –el moviment Badalona som tots, la Taula de Cultura...– i diferents projectes interessants i ben encaminats –el programa Quedem, la Festa Major Alternativa...– Aprofitem-los per construir la catalanitat d'avui. A l'àrea metropolitana almenys... és hora de teixir complicitats entre les diferents formes de veure i viure el país. No pas de fer referèndums. Aquesta, crec jo, serà la nostra contribució al procés de normalització nacional. Si hi som a temps i trobem la manera de fer-ho bé. Etiquetes: Badalona, país, participació "El debat sobre el dret a decidir ha d'arribar als no convençuts" Això, Oriol, em sona al (poc afortunat) tòpic aquell que diu que "una lesbiana és una dona que encara no ha trobat una bona po...". És molt probable que el que tu anomenes "no convençuts" siguin "totalment convençuts"... del no. Ara bé, en el que sí estic d'acord és que hi ha massa urna per a tan poc àgora, massa sufragi per a tan poc debat. Crec que entre els sí recalcitrants i els no enrocats hauríem de ser capaços de trobar un petit espai per a contrastar els per-què-sís i els per-què-nos de tot plegat. Potser no arribaríem enlloc però, com tu bé dius, hauríem contribuït a construir comunitat "És molt probable que el que tu anomenes "no convençuts" siguin "totalment convençuts"... del no." Totalment d'acord. L'únic que dic és que el debat sobre el futur del país també és el seu debat. Un cop tinguem el marc per parlar –haguem sabut trobar aquests 'petits espais' que no són gens petits ni fàcils de trobar – i tinguem reconegut el dret fonamental a decidir... ja farem la 'campanya'. Gràcies pel comentari, Ismael!


text: Com interpretar una anàlisi DAFO | EDE És una de les formes més esteses per determinar l'estratègia empresarial. Interpretar-la de manera imparcial és clau. L'anàlisi DAFO (sigles de Debilitats, Amenaces, Fortaleses i Oportunitats) s'utilitza per fer un diagnòstic sobre una empresa, d'acord amb el mercat on opera i a la conjuntura on es troba. Analitza tant els factors interns com els externs que afecten una companyia i esbrina quins són els seus punts més forts i quins són els més febles. Interpretar una anàlisi DAFO correctament suposa un element indispensable per prendre decisions que poden ser clau per a l'exercici futur d'un negoci. Per fer una anàlisi DAFO eficaç cal tenir en compte factors tant intrínsecs com extrínsecs, és a dir, les debilitats i les fortaleses de l'empresa, i les amenaces i les oportunitats del mercat. Debilitats. Serveixen per identificar els aspectes que poden limitar la capacitat de desenvolupament del negoci des del punt de vista intern. Amenaces. En identificar les amenaces es tenen en compte els factors externs, que estan fora del control d'una empresa i que poden impedir l'execució adequada de l'estratègia de l'organització. Fortaleses. A través de les fortaleses s'avaluen els recursos interns i els avantatges competitius que té una companyia. Oportunitats. Inclouen els factors aliens a l'organització que són favorables per al desenvolupament correcte de l'empresa. ANALISI EXTERNA Després de fer una anàlisi DAFO, es poden prendre decisions estratègiques que es plasmin en el pla de negoci Encara que l'avaluació d'aquestes variables té caràcter merament informatiu, serveix per conèixer la situació real d'una empresa, de manera que després es puguin prendre decisions estratègiques que es plasmin, per exemple, en un pla de negoci. Pot interessar-te: 9 maneres de millorar la productivitat a l'empresa Com s'interpreten els resultats d'una DAFO? Hi ha dues maneres d'interpretar una anàlisi DAFO: ● Anàlisi imparcial. Resulta complex enfrontar-se a la realitat de l'empresa de manera imparcial i objectiva, però cal fer-ho perquè després de fer aquest estudi es puguin prendre decisions efectives. Cal evitar la tendència a minimitzar les debilitats i les amenaces que poden afectar la companyia, o a fer una estimació molt més positiva de les fortaleses i de les oportunitats del negoci. ● Anàlisi comparada. És recomanable comparar els resultats de la DAFO d'una empresa amb els dels seus competidors per determinar on es pot aconseguir més avantatge. D'aquesta manera, es pot obtenir una visió integral de la realitat d'una indústria. Depenent de la variable DAFO a què s'atorgui un pes més gran, les possibles estratègies de negoci que es poden dur a terme són: ● Supervivència. L'esforç més gran es destina a les amenaces, de manera que s'hi pugui fer front sense que les debilitats es vegin més perjudicades. ● Defensa. Prioritza les fortaleses per defensar-se davant de les amenaces. ● Atac i posicionament. Intenta treure el màxim profit de les fortaleses pròpies i de les oportunitats que es trobin en el mercat. Reorientació. En cas que la via que s'hagi triat per aconseguir l'objectiu no sigui profitosa, s'ha de reflexionar per cercar alternatives per a les empreses i corregir les debilitats que puguin suposar un retard per a l'estratègia.


text: Dietètica i Nutrició Menorca Estàs a: Inici / Serveis / Dietètica i Nutrició La dietista-nutricionista és la professional sanitària amb titulació universitària, reconeguda com una experta en alimentació, nutrició i dietètica, amb capacitat per intervenir en l'alimentació d'una persona o grup. El servei de nutrició i dietètica consisteix en l'assessorament i acompanyament cap a l'objectiu de tenir un estil de vida saludable i equilibrat. Com a dietista-nutricionista vull transmetre els valors de la dieta mediterrània. Cada pacient ha d'involucrar-se i fer-se partícip del seu propi canvi i evolució. Crec en l'esforç i la superació personal guiada per un bon assessorament que s'ajusti a les necessitats particulars de cada individu. Promoc el consum d'aliments naturals, de proximitat i respectant la temporalitat dels productes. La meva filosofia és la d'ajudar a canviar hàbits i que a la vegada l'alimentació millori, mitjançant l'educació nutricional. Aprendre a menjar és un regal per a tota la vida. Te'l permetràs? - Primera visita (duració 45-60 min): La primera visita consisteix en la realització de la història clínica i dietètica del pacient a través de qüestionaris sobre hàbits i preferències alimentàries així com també en la definició dels objectius a aconseguir durant el tractament. També es realitza una valoració antropomètrica (% de greix, % de massa muscular, edat metabòlica, pes total, IMC, % d'aigua, % de massa òssia) per determinar la composició corporal. Si es creu convenient, es donaran unes recomanacions per poder començar el tractament. - Següents visites (30 min): Es realitza l'entrega de la dieta totalment personalitzada i es fan valoracions antropomètriques, per poder controlar l'evolució i l'adequació de la dieta, realitzant els canvis oportuns en els menús. Una vegada s'hagi arribat a l'objectiu, es facilita una pauta de manteniment. A qui van destinats els serveis? - Persones que volen millorar la seva alimentació. - Tractament del sobrepès i obesitat. - Dietoteràpia per malalties i problemes de salut: diabetis, colesterol, hipertensió arterial, àcid úric, al·lèrgies i intoleràncies alimentàries. - Assessorament en l'alimentació durant les diferents etapes de la vida. Si tens dubtes, pots sol·licitar una primera visita informativa i gratuïta, a on t'explicaré el funcionament del servei.


text: Informació sobre el registre d'ADN caní - Ajuntament de Cornellà Informació sobre el registre d'ADN caní Informació sobre el registre d'ADN caní Com s'ha de registrar l'ADN del meu gos? A quines clíniques es pot fer la prova? https://www.cornella.cat/ca/viure-a-cornella/convivencia-i-espai-public/salut-publica/proteccio-de-la-salut/tinenca-animals-de-companyia/informacio-sobre-el-registre-adn-cani https://www.cornella.cat/@@site-logo/00-portada-ajcornella_03.png Com s'ha de registrar l'ADN del meu gos? A quines clíniques es pot fer la prova? L'Ajuntament de Cornellà va iniciar a principis de desembre de 2021 una campanya informativa sobre la implantació d'un registre obligatori d'ADN per a tots els gossos de la ciutat segons es recull a l'Ordenança Municipal de Convivència Ciutadana, als articles 92 i 95, on s'estipula l'obligatorietat d'identificació dels gossos, tant per microxip homologat com per patró d'ADN. El registre de l'ADN es realitza després de la identificació per microxip i del tràmit d'alta al cens d'animals domèstics de companyia. El registre d'empremta genètica es realitza mitjançant una prova de saliva indolora, el cost de la qual és de 40€. Els propietaris de gossos poden comprar el val que cal presentar a les clíniques que s'han subscrit a la iniciativa des del següent enllaç (en cas de dubte, podeu seguir els passos indicats a Com s'ha de formalitzar el pagament de la prova d'ADN?): https://tpv.adncanino.es/cornelladellobregat Aquestes són les clíniques veterinàries adscrites a la iniciativa i que accepten el val. Creu Blava Veterinaris Camí del Mig 20, Sant Joan Despí 933739064 Mapa Clínica Veterinària Torreblanca C. Torreblanca 10 - Local 4, Sant Joan Despí 636560232 Web S'ha d'anar a qualsevol de les clíniques veterinàries adscrites per realitzar a la mascota la prova que permet incloure la seva empremta genètica al Registre. Finalment, el propietari rebrà una placa amb un QR identificador de l'animal. Aquesta campanya és possible gràcies a la col·laboració d'aquestes clíniques veterinàries de Cornellà i del seu entorn. A finals de març de 2022, ja són 1.537 els animals censats que han incorporat el registre d'ADN a la seva fitxa.


text: Excursions per Catalunya - Descobreix un patrimoni cultural únic Excursions Culturals per Catalunya Un Patrimoni cultural i natural únic al món: Coneix-lo! Al Centre Europeu de Barcelona organitzem nombroses excursions per Catalunya, i també molt sovint pel Sud de França, l'Aragó i País Valencià. Aquestes excursions culturals d'un dia de durada són una experiència única per descobrir les comarques i pobles singulars de Catalunya, així com tot l'art, la història, les tradicions i llegendes que conformen un patrimoni cultural únic al món. Les excursions es realitzen en grup, i són dinamiques i de perfil actiu. Sempre es fan rutes i passejades als indrets que es visiten, i també sovint picnics a l'aire lliure. Això fomenta un agradable ambient d'amistat i cultura. Professors d'Art i Història Totes les nostres excursions culturals estan acompanyades pels nostres Guies i Professors especialitzats en matèries com història, geografia, art, arquitectura i biologia. D'aquesta forma les visites són realment interessants i són una bona ocasió per aprendre una infinitat de curiositats sobre Catalunya. Tots els participants valoren l'alta qualitat de l'organització i les explicacions. Si estàs interessat en aprofondir el teu coneixement sobre les principals corrents artístiques com l'art romànic, el modernisme o el noucentisme, entre d'altres... conèixer la història i tradicions de Catalunya, o simplement gaudir del plaer de la cultura i sortir els caps de setmana, et convidem a participar en aquestes interessants excursions culturals. En ruta per pobles i comarques Tot al llarg de l'any proposem una àmplia varietat de sortides. Es visiten totes les comarques, i en especial aquelles més singulars com, per exemple, La Cerdanya, La Segarra, el Ripollès, els Pallars, el Moianès, el Priorat, la Terra Alta, l'Empordà, etc ... Es tracta de llocs i pobles molt pintorescs, prop de Barcelona, que val molt la pena conèixer i descobrir. També ens agrada gaudir de les festes i tradicions pròpies de cada poble i comarca. Es tracta de festes populars molt arrelades en la cultura local, i que val la pena viure. Per exemple, és habitual que anem a la festa de la Castanya; a Girona, Temps de flors, o la baixada de torxes a Sant Joan al Pallars, entre moltes altres ...! Les excursions es realitzen els dies festius i diumenges, i la seva durada pot ser d'un dia o mig dia. Organitzem els desplaçaments en confortables autocars, d'una companyia de confiança amb la qual treballem des de fa anys.


text: Teatre per a menuts/des i grans, joves voluntaris i nous nínxols a Canals - Portal de Xàtiva Inicio Municipios Canals Teatre per a menuts/des i grans, joves voluntaris i nous nínxols a... Aquest dissabte 12 de juny, el centre cultural Calixt III de Canals tancarà la temporada teatral amb l'obra "ANESTESIADAS" d'Olympia Metropolitana i que comptarà amb els actors valencians Lola Moltó, Cristina García , María Juan,David Nácher,Rafael Calatayud i Arantxa González. L'obra començarà a les 20.00h., el preu de les entrades és de 8 euros i es poden adquirir al web agenda canals.com. Mentre el diumenge i també al Centre Cultural Calixt III es durà a terme l'obra infantil "ROB" de Teatre de l'Abast, serà a les 19.00 h. amb entrada gratuïta fins a completar aforament. 28 joves de Canals s'encarregaran de vigilar les nostres serres durant l'estiu 28 voluntaris mediambientals s'encarregaran aquest estiu de vetlar per les nostres serres. El proper 1 de juliol començaran els treballs de vigilància, cura i manteniment de les masses forestals del terme de Canals. Unes tasques que es desenvoluparan fins mitjans del mes de setembre. Nous nínxols per al cementeri municipal de canals La Regidoria de Cementeri de l'Ajuntament de Canals ha conclòs fa uns dies la construcció de 80 nous nínxols, situats als carrers 206 i 207 del cementeri municipal. Es tracta de nínxols prefabricats de formigó, una opció que simplifica l'execució, millorant les condicions higiènic-sanitàries d'aquest tipus de construcció, així com la rapidesa de l'obra, que ha estat coordinada per la brigada d'obres i serveis. Amb aquest projecte, el consistori atén les necessitats d'ampliació de places per als soterrars de la localitat.


text: Relat "Projecte "xino-xano" " Inici > detall del relat: Projecte "xino-xano" A en Nil i a en Buzz, com a molts altres, un bon dia els arribà una carta que deia que havien estat escollits per al projecte "xino-xano". Els seus pares estaven emocionats, no s'ho acabaven de creure, el repte era poder caminar i si ho aconseguien es convertirien en herois. Al dia següent es personaren al centre d'entrenament. Durant quasi 7 anys foren sotmesos a diferents proves físiques i mèdiques. Contínuament varen dur a terme un dur i rigorós entrenament. Van assolir més de 2000 hores d'estudi de diverses matèries, així com un dels altres requisits imprescindibles: més de 1000 hores de vol en avions de reacció. A poc a poc van anar superant totes les proves i per fi va arribar el gran dia. Estaven nerviosos i emocionats. Varen acomiadar-se de les seves famílies perquè el viatge que havien d'emprendre era llarg, molt llarg. Es posaren els vestits d'herois que havien estat dissenyats i fabricats especialment per a ells, perquè pogueren dur a terme la tasca que els havia estat encomanada: "caminar xino-xano". Emprengueren el viatge fins a arribar al seu destí, i tot i que les vistes eren meravelloses, patiren un llarg periple fins a arribar al lloc. Però ja eren allà, ho havien aconseguit, ni ells mateixos s'ho creien... Es prepararen per a fer el passeig. Baixaren de la nau molt ben equipats, i així fou, quan el vint de juliol de 1969, en Nil i en Buzz posaren el primer peu sobre la superfície lunar, i passejaren xino-xano força entona, mentre tota la gent del planeta estàvem expectants davant dels televisors. Microrelat per a participar al VI CONCURS DE MICRORELATS ARC A LA RÀDIO "MITJANS DE TRANSPORT". El tema del mes de febrer és: xino-xano. A mi m'ha passat el mateix [Ofensiu] que els altres comentaristes. Em pensava que tractaria d'un tema i n'ha resultat un altre que va ocórrer, per cert, l'any que em vaig casar, el 1969. Això ja sembla la prehistòria però de petita havia sentit a dir que l'home aniria a la lluna i mai m'ho vaig creure. I ja veus, tot i que hi ha dubtes. qwark | 02-03-2017 El millor del relat és que comença com una història quasi surrealista potser situada en una distopia absurda i acaba en un fet real i conegut per tots. PD: Nil i Neil són, de fet, noms diferents. Per tant, crec que no s'hauria de traduir. M'has ben enganyat! Jo que em pensava que anava d'excursionistes amb Xiruques i ves per on em surts amb la NASA i el viatge a la lluna! Final sorprenent però amb el rerefons d'un camí que llavors calia fer. Una forta abraçada. jovincdunsilenci | 16-02-2017 | Valoració: 10 Molt ben trobat, el teu relat. M'ha despitat una mica, perquè no m'esperava el final. El trobe, a més, simpàtic, i molt ben escrit i estructurat.


text: Març'10 – Fem Escola a Barcelona Aquest és el cinquè número de Fer Escola a Barcelona. Un petit aniversari. També un bon moment per fer les primeres valoracions. Fins ara, en els quatre números editats, el blog ha rebut pràcticament 9000 visites. Tenint present que cada número s'envia a unes 13.000 persones, el resultat és relativament fluix. Som conscients de l'elevat número de publicacions i informacions que en molts casos saturen els correus de totes i tots vosaltres, i que sovint, per motius diversos, part d'aquests correus no arriben al seu destinatari. En tot cas, entre la gent que rep i visita el blog, la resposta és positiva; progressivament augmenten les col·laboracions i creix també la quantitat i qualitat de les propostes que ens arriben. Fetes aquestes consideracions, el nostre objectiu a mig termini és aconseguir augmentar el número de visites i també el grau de participació. En aquest sentit creiem fonamental treballar en la difusió del bloc. Un objectiu que hauríem de compartir entre tots els que tinguem interès que aquesta eina de comunicació entre docents de la ciutat de Barcelona arribi al major número de persones. Dèiem que el número de col·laboracions i propostes poc a poc va augmentant. En aquest sentit, des del mes de gener hem incorporat dues noves seccions: Estampes psicopedagògiques – articles de l'inspector i escriptor Jordi Font, amb el seu característic estil irònic i provocador – i Efemèrides, la puntual col·laboració de Mariona Rivalta que ens convida a reviure i reflexionar sobre fets històrics relacionats amb l'educació i la ciutat. Creiem important fer aquestes breus ullades al nostre passat immediat; sovint ens serveixen per entendre millor el present. Un dels temes que tractem en aquest número és el de la formació d'adults. I ho fem de la mà d'una mestra històrica, la Raimunda Pàmpols. Ella ens parla de les seves vivències, dels seus records de les primeres aules de formació d'adults, que han evolucionat tant respecte de les actuals, un tema que sens dubte mereixerà ser tractat de nou en el nostre blog a partir de les seves perspectives de futur. Fer Escola a Barcelona, passat, present i futur de l'educació a la ciutat a través de les vostres opinions, dels vostres consells, de les vostres propostes; el petit aniversari d'un projecte per aprendre els uns dels altres que, número rere número, s'ha d'anar fent una realitat cada cop més estesa, més arrelada. 2 comentaris a "Març'10" 19/03/2010 a les 9:14 Felicitacions per aquests bloc, que reflecteix com l'escola avança donant resposta a les necessitats actuals. Escola,societat i futur sempre juntes i Endevant 21/03/2010 a les 17:56 Quisiera saber cómo se puede hacer para que haya escuelas con horario continuo (9 a 14hs), de modo que los niños no estén obligados a hacer un horario "de oficina" que resulta demasiado para la mayoría de ellos. No soy catalana y me asombra que nadie haga nada al respecto, cuando en general el horario escolar es más breve en el resto de España y de Europa, y cuandoe stá visto el mal resultado que este horario monstruoso tiene en la educación escolar. Y ni empecemos a hablar de los deberes...


text: lo carrer del riu: Blanco diu que demanarà 'formalment' que el corredor mediterrani sigui prioritari a Europa Blanco diu que demanarà 'formalment' que el corredor mediterrani sigui prioritari a Europa El ministre espanyol de Foment, José Blanco, ha fet un pas endavant per al corredor mediterrani però no ha abandonat l'ambigüitat que en aquesta qüestió ha fet servir aquests últims mesos. Avui s'ha compromès en la cloenda de la cimera de ministres de Transport europeus feta a Saragossa a demanar 'formalment' que el corredor mediterrani s'inclogui en el document de les Xarxes Transeuropees de Transport, el llistat en el qual la Unió Europea recull els eixos prioritaris i que s'aprovarà el 2011. De moment, en l'esborrany del document hi figuren altres línies, però no el corredor mediterrani. Blanco ha subratllat que l'eix ferroviari és 'una porta important d'entrada a Europa', ja que 'no només és important per a l'estat espanyol i l'eix mediterrani, sinó també per a la connexió amb el nord d'Àfrica i els països emergents de l'Àsia'. Aquests són només alguns dels arguments que han utilitzat els agents socials, tant patronals com sindicats, i experts econòmics durant molts anys però de manera especialment reforçada aquests darrers mesos per a pressionar el govern espanyol i per a justificar l'evidència de la necessitat del corredor mediterrani per sobre de qualsevol altra línia ferroviària. El ministre espanyol, però, ha reiterat que l'eix mediterrani és 'compatible' amb una altra línia ferroviària que uneixi Madrid amb Saragossa i Tolosa, creuant els Pirineus centrals. Ha dit, a més, que les dificultats de finançament no obligarien a triar entre ambdós projectes. Unes paraules sorprenents, les del ministre Blanco, tenint en compte, sobretot, que el secretari de Transport de l'estat francès ja ha refusat aquesta opció perquè implica la construcció d'un gran túnel, molt costós, per travessar el Pirineu. A més, aquesta opció deixa de banda el gran potencial econòmic dels ports de l'arc mediterrani, que actuarien de nodes logístics per a l'entrada a Europa de les mercaderies procedents d'Àsia.


text: MARTA PONS DE VALL I ALOMAR – Testimonios para la Historia Portada » PC, 18è VOLUM. Recerca Científica » MARTA PONS DE VALL I ALOMAR Sra. Marta Pons de Vall i Alomar MARTA PONS DE VALL I ALOMAR "Sens dubte, la manera més efectiva de protegir el secret empresarial és la via contractual" Marta Pons de Vall exerceix d'advocada al bufet d'advocats Gómez-Acebo & Pombo, com a especialista en dret farmacèutic. Té una àmplia experiència en el sector farmacèutic fruit de la dedicació en diversos bufets i també en la indústria farmacèutica. "Quan era estudiant de dret ja m'interessava tot el que estava relacionat amb el món de les patents. Aquestes tenen una rellevància especial dins del camp farmacèutic. Al 1986, quan acabava la carrera, es va reformar la Llei de Patents, que va establir la possibilitat de patentar els productes farmacèutics, una solució que fins aleshores a Espanya havia estat inviable. Des d'un bon començament vaig voler involucrar-me en aquell terreny del tot incipient al nostre país." En finalitzar la carrera de Dret a la Universitat Autònoma de Barcelona, va obtenir una beca de la Generalitat de Catalunya per seguir uns estudis de postgrau al Col·legi d'Europa de Bruges. "Allà vaig formar-me en dret europeu. Aquells coneixements van ser molt profitosos per a mi, perquè la Llei del Medicament que avui regeix a Espanya es basa en directives comunitàries. Actualment, per obtenir l'aprovació d'un producte farmacèutic es poden seguir dos processos diferents: l'estatal o el centralitzat. Aquest últim és vigent en tota la Unió Europea, per aquest motiu disposar d'una formació en dret europeu és essencial per a la meva dedicació professional." Els coneixements de Marta Pons de Vall s'han consolidat a partir de la participació activa en el sector farmacèutic. "Vaig reforçar la meva formació universitària gràcies a l'experiència adquirida amb els clients i especialment durant tres anys de treball als Laboratoris Almirall Prodesfarma, SA, on vaig col·laborar amb professionals que tenien formació científica: biòlegs, químics o metges. També el contacte amb el client és fonamental per acabar de formar-se, ja que conèixer-ne les necessitats t'impulsa a assolir nous coneixements. La recerca farmacèutica es desenvolupa dins d'un marc legal molt estricte; per aconseguir l'aprovació d'un medicament s'ha de superar una sèrie d'etapes regulades per llei. Els advocats som qui podem indicar als científics quin procés han de seguir per superar aquests requisits legals." Arran de la seva trajectòria professional en el sector de la propietat industrial, la dedicació de Marta Pons de Vall ha anat derivant cap a temes relacionats amb la contractació. "El món de la recerca farmacèutica és molt dinàmic en aquest sentit. La gent creu en l'estereotip del domini de les grans multinacionals, però no funciona ben bé així. Evidentment, les multinacionals hi tenen el seu pes específic, però avui en dia la recerca és tan complexa i tan costosa que cada vegada proliferen més les petites empreses biotecnològiques que focalitzen la seva investigació en una única molècula o família de molècules. Els descobriments s'acostumen a fer en una fase molt embrionària del projecte i aquestes empreses no tenen recursos econòmics suficients per acabar el desenvolupament del producte ni per comercialitzar-lo. Aquesta situació provoca que necessitin la col·laboració d'altres empreses més grans per concloure el projecte. Per aquest motiu aquest sector es converteix en un cosmos on tothom necessita la col·laboració de tothom: els més grans necessiten els més petits perquè són els que realitzen recerques embrionàries, i els petits requereixen els grans per acabar el seu desenvolupament. És un mercat basat en la col·laboració." Una part molt important del volum de feina de Marta Pons de Vall consisteix a elaborar contractes per regular les relacions entre companyies farmacèutiques. "És una contractació molt complexa perquè les inversions econòmiques són molt elevades. L'empresa que s'ocupa de fer la recerca aspira a recuperar el capital invertit, i la que es fa càrrec de la comercialització del producte confia a obtenir-ne un bon rendiment. Totes les parts s'hi juguen molt. Això ocasiona que la contractació sigui molt delicada i costosa." Quan es tracta de realitzar contractes en fase de desenvolupament, el producte encara no ha estat aprovat i és probable que encara faltin anys perquè surti al mercat. "En aquest cas existeix una complexitat en matèria de patents. Es tendeix als contractes globalitzats, però no tots els mercats es regeixen per les mateixes normatives i, per tant, els advocats ja sabem en quins països seran més efectius. El sector farmacèutic està dominat per uns elements de gran complexitat, però és precisament això el que el fa tan interessant." En aquest àmbit, es tendeix a seguir un model de contractació anglosaxona: "Els contractes poden ser molt extensos ja que els anglosaxons no empren un dret positiu tan desenvolupat com nosaltres. Per altra banda el contracte pot arribar a tenir moltes variables: el desenvolupament podria fallar o la comercialització podria tenir més èxit en alguns països que en d'altres. Tots aquests aspectes s'han de tenir en compte de manera molt meticulosa." Un dels aspectes més enriquidors de la contractació farmacèutica és el seu objectiu: ambdues parts s'uneixen per assolir un guany recíproc. "Tots els implicats hi tenen alguna cosa a guanyar. Són contractes que normalment tenen una durada llarga -15 o 20 anys aproximadament, o més-; en aquest període, les dues parts col·laboren amb un interès parell. Els advocats no hem d'actuar de manera agressiva, ens hem de mostrar com a bons negociants. És un procés en què no existeixen contrincants, tenim l'obligació d'arribar a un acord el més equilibrat possible per a ambdues parts. Normalment, en els contractes es preveu quins seran els tribunals competents en cas d'existir desavinences i, en la gran majoria dels casos, es tendeix a l'arbitratge en una zona o país neutral. Acudir a un jutge ordinari podria suposar topar amb un cert desconeixement del sector perquè estem parlant d'un camp molt específic. Val a dir que en cas de desacords i conflictes, l'entesa entre les parts implicades acostuma a predominar." Els contractes de confidencialitat són un puntal bàsic en el món de la recerca. "La informació té un valor incalculable i és imprescindible protegir-la. S'ha de ser molt prudent i vetllar pel secret empresarial en qualsevol supòsit de revelació. És aconsellable que els contractes de confidencialitat se subscriguin per un període molt llarg. La informació s'ha d'utilitzar de manera restringida i és essencial que qualsevol empresa que vulgui protegir els seus coneixements imposi el deure de mantenir el secret. Un secret que no tan sols ha d'implicar el personal de l'empresa, sinó també qualsevol persona amb qui l'empresa mantingui una relació comercial o d'assessorament científic, o, fins i tot, els visitants que hi pugin acudir. Sens dubte, la manera més efectiva de protegir el secret empresarial és la via contractual."


text: Aquests dies hem pogut veure com l' Ajuntament de Pollença ha instal·lat una exposició temporal d'escultures a l'escalonada del Calvari. Està molt bé la organització d'activitats culturals però com es sol dir en... Els arqueòlegs del Consell de Mallorca estan fent feina per protegir i documentar els vaixells enfonsats en el mediterrani, concretament en el predi de Cabrera. La campanya té com objecte estudiar més de 14 llocs on hi ha vestigis molt rics i de diferents èpoques.... És molt fàcil dir que s'aposta pel l'excel·lència turística, la cura del patrimoni o símplement per defensar "lo nostro", però de dir-ho a fer-ho hi ha una gran diferència. Es veu en la darrera tongada d'asflatats de... Aquests dies de la Fira han estat exposats dins Can Llobera els projectes que es presentaren per la la reforma (o demolició i nova construcció, segons els casos) del solar de la Pescateria de la Plaça Major. L'acord de Ple que va aprovar que es fes un procés de... Ahir dimecres es varen obrir els sobres amb les propostes d'intervenció arquitectònica a la Peixateria de la Plaça Major . Recordem que es va convocar un concurs entre diversos equips d'arquitectes que habitualment treballen al Centre Històric per tal que... En el darrer Ple, el de juliol, des de MÉS per Pollença varem presentar una moció per demanar al Departament del Patrimoni del Consell de Mallorca que delimiti l'entorn de protecció del Pont Romà. El Pont Romà és un Bé... En el passat ple de novembre, a preguntes de la oposició, el batle va explicar que l'Ajuntament s'està plantejant substituir la maquinària del rellotge del campanar de l'Església de la Mare de Deu dels Àngels, per instal·lar una... Són dos elements que, poc a poc i a força de fer força per part dels partits que estam a l'oposició, estan tornant a la situació d'on no n'haurien d'haver sortit mai.La font de Can Teresa que mai s'hauria d'haver mogut del lloc que... Can Morató, protagonista a la premsa Avui El Mundo publica un reportatge sobre la Fàbrica de Tapissos de Can Morató, que té molt a veure amb l'article que varem publicar divendres passat. Per això el vos enllaçam, convidant-vos a que el llegiu, així com la documentació que... Al passat Ple Extraordinari de l'onze d'octubre es va retirar la qüestió de la reposició de la Font de la Plaça Major . Es resoldrà en el ple ordinari de dia 27. Tots ja coneixem la història: després d'anys d'estar la...


text: Virginia Eubanks: "Ser pobre és una feina a temps complet" Entrevista a la investigadora i autora de 'La automatización de la desigualdad' Economia 07/11/2021 Virginia Eubanks és l'autora del llibre 'La automatizacion de la igualdad' FRANCESC MELCION BarcelonaJa duia anys d'investigació i diverses visites a testimonis d'arreu dels Estats Units quan una desgràcia personal va donar a Virginia Eubanks la confirmació final de la seva tesi. A la seva parella la van atracar i la pallissa va desfigurar-li la cara. Però després d'un procés quirúrgic llarg i una recuperació dolorosa es van trobar que l'assegurança mèdica els reclamava milers de dòlars pel tractament. Després de batallar van aconseguir que l'asseguradora digués que simplement s'havia tractat d'un error tècnic. Per a Eubanks, investigadora i professora associada de ciències polítiques a la Universitat d'Albany, aquesta excusa era només un altre símptoma de com en qualsevol moment un sistema governat per algoritmes pot deixar feta miques la vida d'una persona de classe obrera. El resultat és La automatización de la desigualdad, que publica en castellà l'editorial Capitán Swing. Fins a quin punt aquesta experiència va influir en el que explica al llibre? — Això va passar el mateix mes en què vaig començar a escriure el manuscrit. Més que una inspiració era el punt final d'una frase molt llarga. Va reafirmar algunes de les pors que tenia sobre el sistema, però la meva feina en aquest tema ve de molt enrere. Vaig començar a investigar sobre tecnologia i justícia social als 90. Probablement el moment clau va ser quan treballava en una comunitat per a dones amb rendes baixes a Troy, Nova York, per donar-los formació en tecnologia. Després d'un any, elles mateixes em van dir "Virginia, creiem que ets molt maca, però totes les preguntes que ens fas són estúpides i no tenen res a veure amb la nostra vida". El seu problema no era tant que els faltés accés a la tecnologia, sinó que la tecnologia sempre els negava l'accés. Quins exemples li van explicar? — Descrivien interaccions amb eines digitals de l'administració pública per aconseguir un habitatge social, feines de remuneració baixa o visites amb Afers Socials. M'explicaven com havien entrat a les oficines per demanar ajudes que sabien que els pertocaven, mentre el treballador social s'havia d'amagar darrere l'ordinador per dir-los que no apareixien al sistema. No puc imaginar haver de passar pel procés que vaig patir jo amb múltiples fronts oberts o per a diverses persones d'una mateixa família. És heroic. Ser pobre és una feina a temps complet. Què ha suposat que els sistemes d'ajudes socials estiguin cada cop més informatitzats? — Acostumem a pensar que un ordinador és més objectiu i neutral que una persona a l'hora de prendre decisions. Però això menysté el fet que aquestes eines estan dissenyades per éssers humans en sistemes polítics concrets i amb objectius polítics concrets. Una de les creences als Estats Units és que aquestes eines incrementen l'eficiència, que ajuden a detectar casos de frau i d'abús en les peticions de subsidis. Però per això mateix construeixen murs i fan la porta més estreta. Estan dissenyades per negar a les persones més vulnerables ajudes que els pertoquen per llei. Fa molt èmfasi en un prejudici que hi ha en la base d'alguns d'aquests sistemes informatitzats: si ets pobre, alguna cosa deus haver fet malament. — És una idea que ens expliquem sobre la pobresa, que només afecta un percentatge petit de persones probablement amb alguna patologia i que deuen haver fet alguna cosa dolenta. Les dades ens diuen que això no és cert. El 51% dels nord-americans estaran per sota del llindar de la pobresa en algun moment de la seva vida adulta i gairebé el 64% rebrà ajudes socials d'algun tipus. Ens hauríem de preguntar per què estem gastant tant temps i energia en fer un diagnòstic moral per decidir si les persones mereixen o no ajuda. És tan fàcil com plantejar una línia de la qual ningú no hauria de baixar, com tenir accés a cobertura mèdica. També hi ha un biaix racial i de gènere. — Als Estats Units és més fàcil ser pobre si has nascut pobre, però també si ets una persona negra o estàs cuidant alguna altra persona, siguin els fills petits, els teus pares o un familiar amb una discapacitat o un problema de salut mental. Aquestes són les coses que ens fan pobres, les que fan que ens preocupem dels nostres. Però aquesta no és una bona manera de ser útil per al capitalisme, només de ser bona persona. Al llibre proposa un codi ètic per a programadors com a possible solució, però recentment ha canviat una mica la seva opinió. Per què? — És que és important, però una part molt petita de la solució. Crec que el canvi vindrà de les persones que estan directament afectades per aquesta situació i dels moviments socials. Als Estats Units finalment estem tenint un debat sobre quantes decisions polítiques hem subcontractat als ordinadors.


text: L'acusat d'intentar matar el sogre a cops de destral a Palafrugell reconeix els fets • Ràdio Capital de l'Empordà L'acusat d'intentar matar el sogre a cops de destral a Palafrugell ha reconegut els fets aquest matí en el judici a l'Audiència de Girona. El processat, Javier Monge, va aprofitar que el seu sogre estava al garatge per assestar-li un primer cop destral al cap "per sorpresa". Després, van començar el forceig fins que un veí va intervenir i va aconseguir arrabassar-li l'arma. L'acusat estava molest amb el sogre perquè havia aconseguit la custòdia d'una de les seves filles. Com que ha reconegut els fets, ara se li demanarà una pena de 8 anys de presó per un delicte d'assassinat en grau de temptativa. Article anteriorJuli Fernández: "No descarto una consulta sobre el Golfet, però la responsabilitat és dels polítics"